Horváth Ferenc nem dől a kardjába, ha nincs rá szükség Kispesten, ha mégis, akkor ott van (Fotó: Dömötör Csaba)

A Honvéd csütörtökön jelentette be, hogy „...a kialakult helyzetre tekintettel közös megegyezéssel szerződést bontott Giuseppe Sanninóval és stábjával”. Hogy a „kialakult helyzet” mit takar, nem hozták nyilvánosságra a felek. Bár a szakember egy külföldi portálnak nyilatkozva arra utalt, a koronavírus miatt tér haza Olaszországban élő családjához, gyanítjuk, inkább az vezetett a szakításhoz, hogy a legutóbbi két hazai mérkőzését megalázó módon veszítette el a Honvéd: a Diósgyőrtől 4–0-ra, a Kisvárdától 5–1-re kapott ki. Arról nem szólva, hogy a vezetőedző különböző okok miatt hét tétmérkőzésen nem ült a kispadon ebben az idényben.

De ki követi Sanninót? A klub vezetői jelezték, ideiglenesen Kispest „örökös királya”, Pisont István veszi át a helyét, de előbb-utóbb arról is dönteni kell, ki dirigáljon hosszabb távon. Lapunk elsőként számolt be arról, hogy Horváth Ferenc lehet a befutó, míg pénteken új jelölttel bővült a kör: felvetődött a korábbi magyar szövetségi kapitány, Bernd Storck neve. Azt nem árt tudni, a német trénert a Cercle Bruges-höz köti szerződés, de miután csapatával két hete kiharcolta az élvonalban maradást, ő maga nyilatkozott a Monaco érdeklődéséről.

Ami Horváth Ferencet illeti, mellette szól, hogy 46 évesen jelentős edzői tapasztalattal van felvértezve. S van még valami, ami Kispest felé „terelheti” a korábbi 32-szeres válogatott támadót: a Honvédban nőtt fel.

„Olvastam, az én nevem is szóba került Kispesten, de engem senki sem keresett meg – mondta érdeklődésünkre. – Igaz, arról is olvastam valahol, hogy a szenzációt Bernd Storck érkezése jelentené. Úgy tűnik, némelyek akkor is a német ropit akarják levenni a polcról, amikor a Nógrádi köztudottan finomabb… Szerintem a magyar termék is lehet annyira ízletes, mint a külföldi, de ez csak az én véleményem. Mindenesetre készen állok a munkára. Egyéves pihenőt terveztem, nagyjából le is telt ez az idő, rajtam nem múlik a folytatás. Túl vagyok egy műtéten, amióta a családommal karanténba vonultunk, három fiúval vagyok itthon – ha velük elbírok, jöhet bármi! Nem dőlök a kardomba, ha nem kellek Kispesten, ha mégis, akkor itt vagyok!”